ຄະນະນໍາ ສສກ ຮ່ວມປະຊຸມລັດຖະມົນຕີສຶກສາຂອງບັນດາປະເທດທີ່ມີການຮຽນ-ການສອນພາສາຝຣັ່ງ
ຄະນະນໍາກະຊວງສຶກສາທິການ ແລະ ກິລາ (ສສກ) ນໍາໂດຍທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ເຂົ້າຮ່ວມກອງປະຊຸມລັດຖະຕີສຶກສາຂອງບັນດາປະເທດທີ່ມີການຮຽນການ-ສອນພາສາຝຣັ່ງຂອງອົງການຈັດຕັ້ງສາກົນ CONFEMEN ຄັ້ງທີ 58 ໃນຫົວຂໍ້: “ການສຶກສາກ່ອນໄວຮຽນ, ການສຶກສາສໍາລັບທຸກຄົນ” ຫຼື “58eSession Ministériel de la CONFEMEN” ເມື່ອບໍ່ດົນຜ່ານມາ ທີ່ປະເທດການາດາ (CANADA), ໂດຍພາຍໃຕ້ການເປັນປະທານຂອງທ່ານ Jacques BOUREIMA KI ເລຂາທິການໃຫຍ່ຂອງອົງການຈັດຕັ້ງສາກົນ CONFEMEN, ມີລັດຖະມົນຕີສຶກສາແຫ່ງຊາດ ແລະ ການຮຽນຮູ້ທົ່ວປວງຊົນ ຂອງສາທາລະນະລັດກາບົງ «République de Gabon», ລັດຖະມົນຕີ-ຮອງລັດຖະມົນຕີ, ຫົວໜ້າກົມ-ຮອງກົມ, ເອກອັກຄາລັດຊະທູດ, ອຸປະທູດ, ຜູ້ຕາງໜ້າອົງການຈັດຕັ້ງສາກົນ, ສູນ ແລະ ສະຖາບັນຕ່າງໆທີ່ກ່ຽວຂ້ອງຈາກບັນດາປະເທດສະມາຊິກທີ່ມີການຮຽນ-ການສອນພາສາຝຣັ່ງທັງໝົດ 44 ປະເທດເຂົ້າຮ່ວມ.
ໃນໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ໄດ້ເຂົ້າປຶກສາຫາລື ແລະ ແລກປ່ຽນບົດຮຽນກັບບັນດາລັດຖະມົນສຶກສາຈາກປະເທດຕ່າງໆ. ນອກຈາກນັ້ນ, ຍັງໄດ້ພົບປະ 2 ຝ່າຍກັບສູນເຝິກອົບຮົມການບໍລິຫານການສຶກສາ (CIEP) ປະເທດຝຣັ່ງ ແລະ ຜູ້ປະສານງານກ່ຽວກັບການສຶກສາຂັ້ນສູງ ເພື່ອຊອກຫາຄູ່ຮ່ວມພັດທະນາລະຫວ່າງມະຫາວິທະຍາໄລຂອງປະເທດການາດາ ແລະ ມະຫາວິທະຍາໄລຂອງ ສປປ ລາວ ໃນອະນາຄົດອີກດ້ວຍ. ສໍາລັບການເຄື່ອນໄຫວກ່ຽວກັບອົງການຈັດຕັ້ງສາກົນ CONFEMEN, ທ່ານ ລັດຖະມົນຕີ ກະຊວງ ສສກ ຍັງໄດ້ພົບປະ ແລະ ໃຫ້ທິດທາງແກ່ຄົນເຊື້ອຊາດລາວ ທີ່ຕັ້ງຖິ່ນຖານຢູ່ປະເທດການາດາ ກ່ຽວກັບແນວທາງນະໂຍບາຍຂອງພັກ-ລັດຕໍ່ກັບຄົນເຊື້ອຊາດລາວອີກດ້ວຍ.
ຕະຫຼອດໄລຍະການປະຊຸມ, ທ່ານປະທານໄດ້ນໍາພາຄົ້ນຄວ້າເອກະສານ ແລະ ມະຕິຕົກລົງຕ່າງໆ ເປັນຕົ້ນແມ່ນ ໄດ້ຄົ້ນຄວ້າ ແລະ ວາງແຜນການ 2 ປີຕໍ່ໜ້າ, ໄດ້ລົງຄະແນນສຽງເພື່ອຄັດເລືອກເອົາປະເທດທີ່ຈະເປັນປະທານໝູນວຽນໃນໄລຍະ 2 ປີຕໍ່ໜ້າ, ເຊິ່ງໄດ້ແກ່ປະເທດການາດາ ແລະ ໄດ້ກົດບັດເລືອກຕັ້ງເລຂາທິການໃຫຍ່ຄົນໃໝ່ ແທນທ່ານເລຂາທິການຄົນເກົ່າທີ່ໄດ້ເຂົ້າຮັບບໍານານ ແລະ ໃນກອງປະຊຸມຍັງໄດ້ເລືອກເອົາປະເທດເຈົ້າພາບໃນການຈັດກອງປະຊຸມ ຄັ້ງທີ 59 ໄດ້ແກ່ແຂວງເກເບັກ ປະເທດການາດາ.
ຂໍ້ມູນໂດຍ: ພາກສ່ວນທີ່ກ່ຽວຂ້ອງຂອງກະຊວງ ສສກ
ຮຽບຮຽງໂດຍ: ນາງ ຕຸ່ນຄໍາ